20. januar 2020

**2 Tradium vindere til DM i Skills**

**Til årets DM i Skills, hvor erhvervsskoleelever dyster på håndværk og evner, blev det til hele 2 vindere fra Tradium.**

Frisøreleven Tenna Bloch Petersen, der er i lære ved PARK By studie rørbæk og klejnsmeden Axel Lundorff, der er i lære ved Værum Stålindustri, tog sejren med hjem, da der i sidste uge blev afholdt DM i Skills i København.

Konkurrencen var for begge hård og de knoklede sejren i hus. Nu kan de se tilbage på en oplevelse for livet.

-Vi har fået noget ud af at deltage her, som vi kan tage med videre i baggagen, forklarede Tenna lige efter hun havde deltaget i sin sidste konkurrence runde. Hun og frisørmakkeren Lotte Cecilie Christensen, der også deltog til DM i Skills, havde da heller ikke regnet med, at en af dem skulle gå hen og vinde den eftertragtede titel.

-Det fedeste har været, at vi har været her sammen og haft nogle gode supportere med os. Og så er det bare fedt vi er nået i mål. Det var målet, at vi skulle nå i mål, fortalte Tenna og Lotte begge grinende.

**Anden gang var lykkens gang**

Axel Lundorff deltog også ved sidste års DM i Skills og følte derfor, at han havde bedre styr på nerverne denne gang.

-Man ved ikke hvad man kommer over til, så det er jo bare at se hvad det er for noget og så håbe jeg kan finde ud af det, sagde Axel inden afgangen mod Skills – og han holdt da også hovedet koldt hele vejen igennem. Til trods for lidt startvanskeligheder bevarede han overblikket og kom sikkert i mål.

Nu kan de 2 vindere vende tilbage til deres lærepladser med visheden om og stoltheden over, at kunne kalde sig selv for danmarksmestre i skills.

**Kontakt**

Ulrik Burhøj Jepsen

Kommunikatør og VJ

ubj@tradium.dk

**Om Tradium**

Erhvervsskolen Tradium er et uddannelsesmæssigt kraftcenter, som udbyder en lang række ungdoms-, voksen- og efteruddannelser inden for det merkantile og tekniske område: hhx, htx, eux, eud og AMU. Skolen beskæftiger ca. 450 medarbejdere og underviser 2.750 årselever på seks adresser i Randers og Pederstrup. Tradium har en vision om at være en internationalt orienteret og stærk partner for erhvervslivet samt en udviklende og attraktiv arbejdsplads med professionelle medarbejdere. Læs mere på tradium.dk